რუალ ამუნდსენი

რუალ ამუნდსენი (; დ. 16 კვირკვე 1872 — ღ. 18 მანგი 1928) — ნორვეგიალი მეშარე, პოლარეთიშ მარკვიალი.

ამუნდსენქ დებადჷ ვერვენიშ ნოშეკაგაფუშ მაღვენჯი კაპიტანიშ ფანიას. 1890-1892 წანეფს, გურაფულენდჷ ნოღა კრისტიანიშ უნივერსიტეტიშ სამედიცინო ფაკულტეტის. მაართათ მუკორთჷ (1903-1906 წწ) ხვამარდით „იოა“ ამერიკაშ ოორუე წყარპიჯი გრენლანდიაშე ალასკაშახ (ოორუე-ბჟადალი გიშალით) დო გიმირკუ კანადაშ არქტიკული არქიპელაგიშ მუსხირენ კოკი. ჩატარჷ ანტარქტიკული ექსპედიცია (ხვამარდით „ფრამი“), მართაქ მიოჭირინუ ობჟათე პოლუსის 1911 წანაშ 14 ქირსეთუთას (ართი თუთათ უწორუ ინგლისარ რობერტ სკოტის). 1918-1920 წანეფს, ხვამარდ „მოდით“ მუკორთჷ ევრაზიაშ ოორუე წყარპიჯი ბჟადალშე ბჟაეიოლიშჸურე. 1926 წანას, გჷნახორციელჷ მაართა ტრანსარქტიკული გჷნოფურინუა დირიჟაბლით „ნორგე“ — მარშრუტით: შპიცბერგენი — ოორუე პოლუსი — ალასკა. 1928 წანას ჰიდროფურინჯი „ლატამით“ მიდართჷ უმბერტო ნობილეშ იტალიური ექსპედიციაშ ოგორშა დო ეკიპაჟწკჷმა ართო ბარენციშ ზუღას დოღურჷ. ამუნდსენიშ პატიოცემელო, თიშ ჯოხო გაიდჷ ზუღას, გვალას დო ააშ-შ ომენცარე დგჷმილს (ამუნდსენ-სკოტი) ანტარქტიდას, თაშნეშე ჸუჯის დო ფაქვილს ოორუე ჸინუამ ოკიანეს.

 ლიტერატურა 
 Roald Amundsen, a full biography by Tor Bomann-Larsen, 2006, ISBN 0-7509-4343-2
 Scott and Amundsen – Duel in the Ice by Rainer-K. Langner, Haus Publishing, London, 2007, ISBN 978-1-905791-08-8

 რესურსეფი ინტერნეტის 
 რუალ ამუნდსენი — ენციკლოპედია ბრიტანიკა

 The Fram Museum (Frammuseet) 
 Map of Amundsen's and Scott's South Pole journeys 

კატეგორია:ნორვეგიალი მეშარეეფი
კატეგორია:პოლარეთიშ მარკვიალეფი
კატეგორია:ნაღურა 1928
კატეგორია:ანტარქტიკაშ მარკვიალეფი
კატეგორია:არქტიკაშ მარკვიალეფი
კატეგორია:კანადაშ მარკვიალეფი